**1)Ποιοι είχαν την ευθύνη για τα πρώτα στάδια της αγωγής των παιδιών στην αρχαία Αθήνα;**

Η διαπαιδαγώγηση του παιδιού άρχιζε από τη νηπιακή ηλικία. Η μητέρα μαζί με την παραμάνα διαπαιδαγωγούσε το παιδί στο σπίτι. Ο πατέρας, επειδή εργαζόταν έξω από το σπίτι, λίγο βοηθούσε στη διαπαιδαγώγηση του παιδιού. Επομένως, ο οίκος ήταν το πρώτο στάδιο της αθηναϊκής εκπαίδευσης. Φορείς της εκπαίδευσης ήταν οι γονείς (κυρίως η μητέρα), οι τροφοί και οι παιδαγωγοί.

Στην αρχαία Αθήνα τα παιδιά έμεναν έως εφτά χρονών στο σπίτι. Την ευθύνη για τα πρώτα στάδια της αγωγής των παιδιών είχαν η μητέρα και ο πατέρας. Η τροφός (παραμάνα) βοηθούσε τη μητέρα στην ανατροφή των παιδιών κυρίως στην προσχολική τους ηλικία. Κατά τη βρεφική ηλικία η τροφός λεγόταν τίτθη και αναλάμβανε τον θηλασμό των βρεφών. Ο παιδαγωγός, που ήταν συνήθως δούλος, είχε σπουδαίο ρόλο στην αγωγή των παιδιών. Συγκεκριμένα, συνόδευε το παιδί στο σχολείο, του έδινε συμβολές για τη συμπεριφορά και τα καθήκοντά του, το χτυπούσε σε περίπτωση που έκανε κάποιο παράπτωμα και του απαγόρευε τις κακές συναναστροφές.

**2) Σε ποια σχολεία φοιτούσαν οι μικροί Αθηναίοι, από ποιες ειδικότητες δασκάλων εκπαιδεύονταν και τι μάθαιναν από τον καθένα;**

Στην αρχαία Αθήνα υπήρχαν δυο είδη σχολείων: α) τα διδασκαλεία, τα οποία φρόντιζαν για την ηθικοπνευματική διάπλαση των παιδιών. Εκεί ο γραμματιστής δίδασκε ανάγνωση, γραφή και αριθμητική, συνηθίζοντας τα παιδιά να απομνημονεύουν και να απαγγέλλουν ποιήματα ενώ ο κιθαριστής μουσική, δηλαδή την τέχνη του αυλού και της λύρας, β) η παλαίστρα, που ήταν τετράγωνο γήπεδο, περιτριγυρισμένο από τοίχους και ξεσκέπαστο. Εκεί ο παιδοτρίβης, δηλαδή ο δάσκαλος της γυμναστικής, φρόντιζε για τη σωματική διάπλαση των νέων.

Τα σχολεία είναι ιδιωτικά και η αμοιβή των δασκάλων καταβάλλεται από τους γονείς ή από την πολιτεία για τα παιδιά εκείνων που σκοτώθηκαν για την πατρίδα. Σε αντίθεση με τα παιδιά των φτωχών οικογενειών, τα παιδιά πλούσιων γονέων είχαν τη δυνατότητα να συνεχίσουν τις σπουδές τους σε ανώτερο επίπεδο. Η αρχαία αθηναϊκή πολιτεία δεν υποχρέωνε τους γονείς να στέλνουν τα παιδιά τους στο σχολείο. Άρα, η εκπαίδευση της αρχαίας Αθήνας ήταν ελεύθερη, ολοκληρωμένη, πολύπλευρη, πολυδιάστατη και ανήκε ιδιωτική πρωτοβουλία. Ιδεώδες της ήταν οι νέοι να γίνουν «καλοί καγαθοί». Αυτό επιτυγχανόταν με την άσκηση του σώματος, ώστε να αποκτήσει δύναμη και ομορφιά, και της ψυχής τους, για να γίνουν ενάρετοι.